कहा- मुझे गलत जानकारी थी..अब आप मुझे सूली पर मत चढ़ाओ
Bollywood Actor Naseeruddin Shah Apologise For His Pakistan Sindhi Remark दिग्गज एक्टर नसीरुद्दीन शाह ने सिंधी भाषा पर दिए अपने बयान पर माफी मांग ली है। दरअसल कुछ दिन पहले नसीरुद्दीन ने कहा था कि पाकिस्तान में पहले की तुलना में अब सिंधी नहीं बोली जाती
दिग्गज एक्टर नसीरुद्दीन शाह ने सिंधी भाषा पर दिए अपने बयान पर माफी मांग ली है। दरअसल कुछ दिन पहले नसीरुद्दीन ने कहा था कि पाकिस्तान में पहले की तुलना में अब सिंधी नहीं बोली जाती। इस पर पाकिस्तान में सिंधी समुदाय के कुछ एक्टर्स ने आपत्ति जताई थी। अब नसीर ने अपने बयान के लिए माफी मांग ली है।
नसीर ने कहा- मुझे गलत जानकारी थी और इसके लिए मै पाकिस्तान में रहने वाले सभी सिंधी लोगों से माफी मांगता हूं। हालांकि मुझसे गलती हुई है, लेकिन इसका मतलब ये नहीं कि आप मुझे इसके लिए सूली पर चढ़ा देंगे। मुझे कई सालों तक बुद्धिमान समझा गया, लेकिन अब मुझे फर्जी बुद्धिजीवी और दिखावा करना वाला इंसान समझा जा रहा है। खैर ये भी ठीक है।
पहले जानिए नसीरुद्दीन ने कहा क्या था..
अपनी सीरीज ताज डिवाइडेड बाय ब्लड का प्रमोशन करते वक्त नसीरुद्दीन शाह ने भाषाओं को लेकर एक बयान दिया था। नसीर ने कहा कि पाकिस्तान में बलूची भाषा है, बारी भाषा है, सिरैकी और पश्तो भी है। लेकिन अब वहां सिंधी भाषा नहीं बोली जाती। नसीर की ये बात पाकिस्तान के कुछ एक्टर्स को नागवार गुजरी।
पाकिस्तानी एक्ट्रेस मंशा पाशा ने ट्वीट कर लिखा. 'मैं एक प्राउड सिंधी हूं, मेरे घर में सिंधी बोली जाती है। मैं इस बात से आपत्ति जताती हूं।' एक और पाकिस्तानी एक्टर यासिर नवाज ने सिंधी बोल के एक गाने को गुनगुनाते हुए वीडियो पोस्ट किया था।
पाकिस्तान में रहते हैं 4 करोड़ सिंधी, ज्यादातर इस्लाम को मानने वाले
पाकिस्तान में कुल 4 करोड़ सिंधी हैं। पाकिस्तान का सबसे बड़ा शहर कराची, सिंध के प्रांत की राजधानी है। पाकिस्तान में बसे ज्यादातर सिंधी मुस्लिम हैं। वे इस्लाम को मानते हैं। हालांकि ऐसा भी नहीं है कि पाकिस्तान में बसे सभी सिंधी मुस्लिम हैं, वहां हिंदू सिंधी भी हैं, लेकिन हिंदू होने की वजह से उन्हें वहां मुश्किलों का सामना करना पड़ता है।
बंटवारे के समय 13 लाख सिंधी भारत आए थे। ये वो लोग थे, जो हिंदू धर्म को मानते हैं। बंटवारा धर्म के आधार पर हुआ था, इसलिए इन्हें पाकिस्तान छोड़ने के लिए कहा गया था। आज भारत में तकरीबन एक करोड़ सिंधी हैं।
माना जाता है कि सिंधी भाषा अरबी और संस्कृत से भी ज्यादा प्राचीन है। सिंधु घाटी की खुदाई से 500 सिक्के मिले थे। इन सिक्कों पर जो लिपि थी, वो न संस्कृत थी और न ही अरबी। ऐसा माना जाता है कि वो सिंधी भाषा है। सिंधी भाषा में अरबी, संस्कृत, पंजाबी, और हिन्दी और उर्दू सभी शब्द मिलते हैं।
मराठी भाषा को फारसी के साथ मिलाने पर हुई आलोचना
यहीं नहीं नसीरुद्दीन के और स्टेटमेंट पर बवाल मचा था। उन्होंने कहा था कि मराठी भाषा के कुछ-कुछ शब्द फारसी से मिलते जुलते हैं। अब नसीर ने इस पर भी सफाई देते हुए कहा- मेरे कहने का मतलब था कि हमारे देश में भाषाओं में कितनी विविधता है। सभी एक दूसरे से मिलती जुलती हैं। उर्दू भी हिंदी, तुर्की अरबी और फारसी का मिश्रण है। अंग्रेजी भाषा भी कई यूरोपियन लैंग्वेज से मिल कर बनी है।
मुगलों को महान बताने पर भी हुए थे ट्रोल
नसीरुद्दीन शाह हाल ही ताज डिवाइडेड बाय ब्लड के दूसरे सीजन में दिखाई दिए। उन्होंने सीरीज में अकबर का रोल अदा किया है। सीरीज को ऑडियंस ने काफी पसंद किया है। पहले सीजन के दौरान उन्होंने मुगलों का भारत में प्रभाव के बारे में बातचीत की वहीं उनकी तारीफ भी की थी।
पहले सीजन के प्रमोशन के दौरान नसीरुद्दीन शाह ने मुगलों को आक्रमणकारी और विनाशकारी बताए जाने पर आपत्ति जताई थी। उन्होंने कहा, 'मुगल यहां लूटपाट करने नहीं आए थे। वे इसे अपना घर बनाने के लिए यहां आए थे और उन्होंने वही किया। उनके योगदान को कैसे भूला जा सकता है।
हम लाल किले को इतने सम्मान के नजरिए से क्यों देखते हैं जबकि बनवाया तो उसे एक मुगल ने ही था। हमें मुगलों का महिमामंडन नहीं करना चाहिए लेकिन उन्हें बदनाम करने की भी जरूरत नहीं है।'